11.7.2022 г.
BG
Официален вестник на Европейския съюз
L 184/3
РЕГЛАМЕНТ (ЕС) 2022/1181 НА КОМИСИЯТА от 8 юли 2022 година за изменение на преамбюла на приложение V към Регламент (ЕО) № 1223/2009 на Европейския парламент и на Съвета относно козметичните продукти (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (1), и по-специално член 31, параграф 1 от него, като има предвид, че: (1)
Веществото формалдехид (CAS номер 50-00-0, ЕО номер 200-001-8) е класифицирано като канцероген (категория 1B) и като кожен сенсибилизатор (категория 1) в част 3 от приложение VI към Регламент (ЕО) No 1272/2008 (2).
Съгласно член 15 от Регламент (ЕО) No 1223/2009 веществата, класифицирани като канцерогенни от категория 1B в посоченото приложение, са забранени за употреба в козметични продукти.
Поради това сама по себе си употребата на формалдехид е забранена в козметични продукти и понастоящем той е включен във вписване 1577 от приложение II към Регламент (ЕО) No 1223/2009.
(2)
Приложение V към Регламент (ЕО) No 1223/2009 съдържа списък на веществата, разрешени за употреба като консерванти в козметични продукти.
Някои от тези консерванти постепенно освобождават формалдехид с цел да се постигне консервираща функция в крайния козметичен продукт (т.нар. освобождаващи формалдехид вещества).
Освобождаващи формалдехид вещества се използват както в козметични продукти без отмиване, така и в козметични продукти с отмиване.
(3)
За да се информират потребителите, чувствителни към формалдехид, за наличието му, което може да предизвика алергична реакция, в точка 2 от преамбюла на приложение V към Регламент (ЕО) № 1223/2009 е посочено, че всички крайни продукти, съдържащи вещества, изброени в посоченото приложение и освобождаващи формалдехид, трябва да имат етикет със специфичното предупреждение „съдържа формалдехид“, когато концентрацията на формалдехид в крайния продукт надвишава 0,05 %.
(4)
В научното си становище от 7 май 2021 г. (3) Научният комитет по безопасност на потребителите (НКБП) заключи, че настоящият праг от 0,05 % (500 ppm) не осигурява достатъчна защита на потребителите, чувствителни към формалдехид.
НКБП също така стигна до заключението, че за да се защити по-голямата част от тези потребители, настоящият праг за изискването за етикетиране следва да бъде намален на 0,001 % (10 ppm), което следва да се отнася за общото количество освободен формалдехид, независимо дали продуктът съдържа едно или повече освобождаващи формалдехид вещества.
(5)
С оглед на становището на НКБП може да се заключи, че потенциалният риск за здравето на човека, произтичащ от употребата на някои вещества, които освобождават формалдехид, в крайните козметични продукти, оправдава по-нисък праг от настоящия по отношение на изискването за етикетиране на такива продукти със специфичното предупреждение „съдържа формалдехид“.
Този праг следва да бъде намален, както е предложено от НКБП.
Поради това Регламент (ЕО) No 1223/2009 следва да бъде съответно изменен.
(1) ОВ L 342, 22.12.2009 г., стр. 59.
(2) Регламент (ЕО) No 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) No 1907/2006 (ОВ L 353, 31.12.2008 г., стр. 1).
(3) НКБП (Научен комитет по безопасност на потребителите), Научно становище относно прага за предупреждението „съдържа формалдехид“ в приложение V, преамбюл, точка 2 за освобождаващите формалдехид вещества, окончателна версия от 7 май 2021 г., SCCS/1632/21.